“อนุทิน” มองไทยรับมือ “โอมิครอน” ได้ เล็งเสนอศบค.คลายล็อกเพิ่ม หนุนปชช.ใช้ชีวิตปกติ
“อนุทิน ชาญวีรกูล” เตรียมเสนอศบค.ชุดใหญ่ 20 ม.ค.นี้ ให้มีการปรับมาตรการต่างๆ เพื่อให้ประชาชนกลับมาใช้ชีวิตได้ใกล้เคียงกับปกติ หลังมองไทยยังอยู่ในจุดที่รับมือ “โอมิครอน” ได้
“อนุทิน ชาญวีรกูล” เตรียมเสนอศบค.ชุดใหญ่ 20 ม.ค.นี้ ให้มีการปรับมาตรการต่างๆ เพื่อให้ประชาชนกลับมาใช้ชีวิตได้ใกล้เคียงกับปกติ หลังมองไทยยังอยู่ในจุดที่รับมือ “โอมิครอน” ได้
17 ม.ค. 2565

นายอนุทิน ชาญวีรกูล รองนายกรัฐมนตรีและ รมว.สาธารณสุข กล่าวถึงการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.ชุดใหญ่) ในวันที่ 20 ม.ค.นี้ว่า จากนี้ต้องเสนอให้มีการปรับมาตรการต่างๆ เพื่อให้ประชาชนกลับมาใช้ชีวิตได้ใกล้เคียงกับปกติ แต่ต้องปลอดภัยด้วย เรื่องพื้นที่สีจังหวัดก็ต้องปรับ ขอให้ทบทวนพิจารณาจากหลายมิติ เศรษฐกิจต้องเดินได้
สำหรับประเทศไทยยังอยู่ในจุดที่รับมือได้ เพราะเราฉีดวัคซีได้ตามเป้า และมีแนวปฏิบัติเพื่อควบคุมการแพร่ระบาด แต่หากมีรายงานการติดเชื้อเพิ่มขึ้น ต้องสามารถรองรับจัดการได้ พร้อมสร้างความเข้าใจให้กับประชาชนในการใช้ชีวิตและให้ความร่วมมือ
“ขอบคุณประชาชนที่ให้ความร่วมมือมาโดยตลอด ขอให้ประชาชนให้ความร่วมมือต่อไป เพราะยิ่งให้ความร่วมมือมากจะนำไปสู่การผ่อนคลายมากยิ่งขึ้น ภาครัฐจะมีความกล้าตัดสินใจ วันนี้เราเห็นประชาชน ไม่ใช่ไม่รู้สึก ผมได้พูดกับอธิบดีกรมควบคุมโรคว่าต้องเข้าใจการทำมาหากินของประชาชน เพราะข้าราชการยังไงก็มีเงินเดือน แต่ผู้ประกอบการลูกจ้างอยู่ได้ เพราะเศรษฐกิจขับเคลื่อนได้ ถ้าเศรษฐกิจหยุดก็อยู่ลำบาก” นายอนุทิน กล่าว
ส่วนการผ่อนคลายมาตรการให้กับสถานบันเทิงนั้น นายอนุทิน กล่าวว่า ตรงไหนที่เป็นความเสี่ยงสูงจะต้องพิจารณาอย่างละเอียด เราเข้าใจปัญหาของผู้ประกอบการและหาทางผ่อนคลาย เช่น การขอเปลี่ยนรูปแบบจากผับบาร์มาเป็นภัตตาคาร เราเข้าใจ และเราก็ยอมดำเนินการตาม แต่ขอให้เป็นร้านอาหารจริงๆ มีมาตรการแบบร้านอาหาร ไม่ใช่ไปเปิดเป็นผับบาร์
สำหรับการเสนอให้นำมาตรการ Test and Go กลับมาใช้อีกนั้น กระทรวงสาธารณสุขคงจะมีการเสนอให้พิจารณา แต่ตอนนี้มีการประกาศใช้สถานการณ์ฉุกเฉิน ดังนั้นทุกอย่างต้องไปจบที่ ศบค. ขอย้ำว่า เสนอทุกอย่าง เพราะอยากให้ประชาชน ได้คลายความเดือดร้อน แต่ก็ต้องคำนึงถึงความปลอดภัยเป็นหลัก และมีวิทยาการทางการแพทย์คอยค้ำจุนอยู่จึงกล้าเสนอ